Antti Rinne: Hallitus ei aio leikata yhtään menoja

Tavoite on yhä, että hallitusohjelma olisi valmis perjantaina.

Hallitusneuvottelujen vetäjä, Sdp:n puheenjohtaja Antti Rinne sanoi tiistaina, että hänen kasaamansa hallitus ei aio leikata menoja. Sdp käy parhaillaan hallitusneuvotteluita keskustan, vihreiden, vasemmistoliiton ja Rkp:n kanssa.

”Meidän ei tarvitse lähteä leikkaamaan yhtään menoja”, Rinne sanoi tiistain hallitusneuvottelujen alkaessa Helsingin Säätytalossa. Hänen mukaan hallitus voi käyttää merkittävästi lisää rahaa sekä pysyviin menolisäyksiin että investointiluontoisiin menoihin.